ອີຣ່ານສະເໜີ ເປີດການເຈລະຈາ ນິວເຄລຍຮອບໃໝ່
ມີລາຍງານວ່າ ອີຣ່ານພ້ອມແລ້ວ ທີ່ຈະເປີດການເຈລະຈາຮອບໃໝ່ ກັບປະເທດມະຫາອໍານາດຂອງໂລກ.
ເອກອັກຄະລັດຖະທູດອີຣ່ານປະຈຳເຢຍຣະມັນກ່າວວ່າ ປະເທດຂອງທ່ານພ້ອມ ແລ້ວທີ່ຈະ ເປີດການເຈລະຈາຮອບໃໝ່ ກັບບັນດາປະເທດມະຫາອຳນາດທີ່ສຳຄັນຂອງໂລກກ່ຽວກັບ ໂຄງການນິວເຄລຍທີ່ເປັນບັນຫາຖົກຖຽງໂຕ້ແຍ້ງຂອງເຕຫະຣ່ານ ອົງການຂ່າວ Mehr ຊຶ່ງເປັນອົງການຂ່າວເຄິ່ງທາງການຂອງອີຣ່ານລາຍງານໃນວັນເສົາມື້ ນີ້ວ່າ ເອກອັກຄະລັດຖະທູດ Ali Reza Sheikh Attar ກ່າວວ່າ ຫົວໜ້າຄະນະເຈລະຈາ ໃນດ້ານນິວເຄລຍຂອງອີຣ່ານທ່ານ Saeed Jalili ຈະສະເໜີເປີດການເຈລະຈາດັ່ງກ່າວໃນ ຈົດໝາຍສະບັບນຶ່ງ ທີ່ສົ່ງໄປເຖິງທ່ານນາງ Catherine Ashton ຫົວໜ້ານະໂຍບາຍການ ຕ່າງປະເທດຂອງສະຫະພາບຢູໂຣບ ການເຈລະຈາ ທີ່ຈະມີການເປີດຄືນໃໝ່ນີ້ ແມ່ນການເຈລະຈາລະຫວ່າງອີຣ່ານ ແລະຫ້າປະ ເທດສະມາຊິກຖາວອນຂອງສະພາຄວາມໝັ້ນຄົງອົງການສະຫະປະຊາຊາດ ປະກອບມີສະ ຫະລັດ ຣັດເຊຍ ຈີນ ອັງກິດ ແລະຝຣັ່ງ ຕະຫຼອດທັງປະເທດເຢຍຣະມັນນຳດ້ວຍ ເອກອັກຄະລັດຖະທູດອີຣ່ານບໍ່ໄດ້ແຈ້ງໃຫ້ຊາບວ່າອີກດົນປານໃດຈຶ່ງຈະມີການສົ່ງຈົດໝາຍ ສະບັບນີ້ ບັນດາປະເທດຕາເວັນຕົກມີຄວາມຢ້ານກົວວ່າ ໂຄງການນິວເຄລຍຂອງອີຣ່ານ ແມ່ນແນ ໃສ່ເພື່ອສ້າງອາວຸດປະຣະມະນູ ຊຶ່ງເປັນຂໍ້ຫາທີ່ເຕຫະຣ່ານໄດ້ປະຕິເສດໄປແລ້ວ ການເຈລະຈາໃນຕົ້ນປີນີ້ລະຫວ່າງອີຣ່ານແລະ 6 ປະເທດມະຫາອຳນາດຂອງໂລກບໍ່ໄດ້ປະ ສົບກັບຄວາມກ້າວໜ້າແຕ່ໃດໆເລີຍ